ΑΝΑΚΟΙΝΩΣΗ

Το Δ.Σ του Δικηγορικού Συλλόγου Τρίπολης, συνήλθε σήμερα, την 24-04-2020, με τηλεδιάσκεψη, για να τοποθετηθεί ενόψει των ανακοινώσεων της Κυβέρνησης για την επαναλειτουργία των Υποθηκοφυλακείων και το σταδιακό άνοιγμα των Δικαστηρίων και αφού έλαβε υπ’ οψιν του:

1. Την από 22-04-2020 επιστολή της Συντονιστικής Επιτροπής των Προέδρων Δ.Σ.Ε. προς τους αρμόδιους υγειονομικούς φορείς (ΕΟΔΥ, Εθνική Επιτροπή Προστασίας Δημόσιας Υγείας έναντι του κορωνοϊού), με την οποία ζητά να πληροφορηθεί εάν υπήρξε η σύμφωνη γνώμη τους για την επαναλειτουργία των υποθηκοφυλακείων και τη περιορισμένη επαναλειτουργία των Δικαστηρίων και σε καταφατική περίπτωση, τα προτεινόμενα μέτρα προστασίας και την τήρηση συγκεκριμένων προληπτικών μέτρων γενικής και ατομικής προστασίας, που θα εγγυώνται την ασφαλή παροχή των υπηρεσιών και θα διασφαλίζουν την δημόσια υγεία,

2. Την από 23-4-2020 απόφαση της Συντονιστικής Επιτροπής,

3. Την από 24-4-2020 επιστολή της Συντονιστικής Επιτροπής προς τον αρμόδιο Υπουργό Δικαιοσύνης, για την μετάθεση της ενάρξεως των άνω διαδικασιών για την 04-05-2020

4. Την παράταση των μέτρων περιορισμού έναντι του κορωνοϊού μέχρι την 04-05-2020.

5. Το γεγονός ότι, κατόπιν ενημερώσεως του Προέδρου, δεν έχουν ληφθεί μέχρι σήμερα τα απαιτούμενα προληπτικά μέτρα προστασίας, τόσο εντός του Δικαστικού Μεγάρου Τρίπολης, όσο και στα Υποθηκοφυλακεία του Νόμου αποφάσισε ομόφωνα,

Α.- Αποχή των δικηγόρων - μελών ΔΣΤ από 28-04-2020 έως 04-05-2020.

Το Δ.Σ. του Δ.Σ. Τρίπολης τάσσεται υπέρ της επαναλειτουργίας των δικαστηρίων, υπό συνθήκες όμως ασφάλειας για τη δημόσια υγεία.

Η κυβέρνηση απεφάσισε την πλήρη λειτουργία των υποθηκοφυλακείων και την περιορισμένη λειτουργία των Ειρηνοδικείων και Πρωτοδικείων μέσω αμέσως συναφών με υποθηκοφυλακεία και κτηματολογικά γραφεία δικαστηριακών διαδικασιών (συναινετικές προσημειώσεις, εξαλείψεις προσημειώσεων, συντηρητικές κατασχέσεις), χωρίς, όπως φαίνεται, την ύπαρξη σύμφωνης γνώμης των αρμοδίων υγειονομικών αρχών αλλά και χωρίς να διευκρινίζονται τα προτεινόμενα από τις αρχές αυτές μέτρα προφύλαξης.

Η ως άνω κυβερνητική απόφαση ελήφθη χωρίς να ζητηθεί η γνώμη του δικηγορικού σώματος και με ανεπαρκή αιτιολογία ως προς τις επιλεχθείσες διαδικασίες καθώς και για το λόγο για τον οποίο, εφόσον δύναται να επαναλειτουργήσουν τα δικαστήρια, δεν επελέγησαν αντί αυτών ή παράλληλα με αυτές και άλλες που δεν απαιτούν την αυτοπρόσωπη παρουσία συνηγόρων και διαδίκων.

Παρά το γεγονός ότι έχουμε πληγεί άμεσα από τα περιοριστικά μέτρα για την αντιμετώπιση της πανδημίας, με ολοκληρωτική παύση κάθε δικαστικής και εξωδικαστικής δραστηριότητας μας από 13-03-2020 και παρά το γεγονός ότι παραμένουμε επί 1 ½ μήνα χωρίς την καταβολή ουδεμίας οικονομικής αποζημίωσης από την Πολιτεία, λόγω της γνωστής παλινωδίας που κατέληξε στην παρωδία της τηλεκατάρτισης, δεν δύναται να διακινδυνέψουμε την υγεία των μελών μας, των δικαστικών λειτουργών και δικαστικών υπαλλήλων αλλά και των πολιτών, λόγω της ως άνω ακατανόητης και επιλεκτικής επαναλειτουργίας των δικαστηρίων, χωρίς την παραμικρή λήψη μέτρων, την στιγμή μάλιστα που τα περιοριστικά μέτρα κατά της πανδημίας παρατάθηκαν μέχρι την 04-05-2020.

 Β.- Ο Δ.Σ. εμμένει στο διεκδικητικό πλαίσιο, όπως αυτό  έχει καθοριστεί με προηγούμενες  αποφάσεις του Δ.Σ. του ΔΣΤ και της Ολομέλειας των Προέδρων των Δικηγορικών Συλλόγων Ελλάδος και καλεί την Κυβέρνηση να προβεί στην άμεση οικονομική ενίσχυση του δικηγορικού σώματος.

 Ο ΠΡΟΕΔΡΟΣ Η ΓΕΝΙΚΗ ΓΡΑΜΜΑΤΕΑΣ

 Ιωάννης Αγγελάκος Νικολία Φρέντζου